ROZHODNUTIE KOMISIE
z 9. marca 2005,
ktorým sa ustanovujú veterinárne podmienky a požiadavky veterinárneho osvedčenia pre dovoz embryí hovädzieho dobytka do Spoločenstva
[oznámené pod číslom K(2005) 543]
(Text s významom pre EHP)
(2005/217/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/556/EHS z 25. septembra 1989 o veterinárnych podmienkach, ktorými sa riadi obchod s embryami domáceho hovädzieho dobytka v rámci Spoločenstva a dovozy týchto embryí z tretích krajín (1), najmä na jej článok 7 ods. 1 a článok 9 ods. 1 prvý pododsek písm. b),
keďže:
(1)
Rozhodnutie Komisie 91/270/EHS zo 14. mája 1991, ktorým sa navrhuje zoznam tretích krajín, z ktorých sú členské štáty oprávnené dovážať embryá domáceho hovädzieho dobytka (2), ustanovuje, že členské štáty môžu dovážať embryá domáceho hovädzieho dobytka iba z tretích krajín, ktoré sú uvedené v prílohe k uvedenému rozhodnutiu.
(2)
Podľa smernice 89/556/EHS sa má ustanoviť zoznam tímov pre odber embryí a tímov pre produkciu embryí, ktorým sa povoľuje odber, ošetrenie alebo skladovanie pre Spoločenstvo určených embryí hovädzieho dobytka v tretích krajinách. Tento zoznam sa ustanovuje rozhodnutím Komisie 92/452/EHS z 30. júla 1992 ustanovujúcim zoznamy tímov pre odber embryí a tímov pre produkciu embryí v tretích krajinách pre vývoz embryí hovädzieho dobytka do Spoločenstva (3).
(3)
Rozhodnutie Komisie 92/471/EHS z 2. septembra 1992, ktoré sa týka podmienok zdravia zvierat a veterinárnej certifikácie pre dovoz embryí hovädzieho dobytka z tretích krajín (4), ustanovuje, že členské štáty môžu povoliť dovoz výlučne embryí hovädzieho dobytka, ktoré spĺňajú záruky ustanovené vo veterinárnych osvedčeniach uvedených v prílohách k tomuto rozhodnutiu. Tieto prílohy tiež zahŕňajú zoznamy tretích krajín, ktoré sú schválené používať veterinárne osvedčenia ustanovené v uvedenom rozhodnutí.
(4)
Smernica 89/556/EHS ustanovuje, že embryá hovädzieho dobytka je možné zaslať z jedného členského štátu do druhého iba v prípade, že boli získané na základe umelého oplodnenia alebo oplodnenia in vitro spermiami darcovského býka v odbernom stredisku spermií schválenom príslušným orgánom pre odber, ošetrenie a skladovanie spermií, alebo boli získané spermiami dovezenými v súlade so smernicou Rady 88/407/EHS zo 14. júna 1988, ktorou sa ustanovujú veterinárne požiadavky pre obchodovanie so zmrazeným semenom domáceho dobytka v Spoločenstve a pre jeho dovoz do Spoločenstva (5).
(5)
Medzinárodná spoločnosť pre prenos embryí (IETS) stanovila, že riziko prenosu určitých prenosných chorôb prostredníctvom embryí je zanedbateľné v prípade, že sa s embryami medzi odberom a prenosom manipuluje vhodne. Napriek tomu by sa v záujme zdravia zvierat mali prijať vhodné preventívne bezpečnostné opatrenia s ohľadom na spermie použité pre oplodnenie.
(6)
Požiadavky Spoločenstva pre dovoz embryí hovädzieho dobytka by mali byť aspoň také prísne ako tie, ktoré sa uplatňujú pri obchodovaní s embryami hovädzieho dobytka v rámci Spoločenstva, najmä pokiaľ ide o spermie použité na oplodnenie. Z dôvodu uplatňovania nových prísnejších požiadaviek ustanovených v rozhodnutí 92/471/EHS zmenenom a doplnenom rozhodnutím 2004/786/ES sa pri obchodovaní vyskytli problémy.
(7)
Z dôvodu týchto problémov požiadali vývozcovia a dovozcovia o prechodné obdobie, počas ktorého by sa mohli prispôsobiť týmto novým prísnejším požiadavkám, týkajúcich sa spermií hovädzieho dobytka použitých pre oplodnenie oocytov s cieľom vývozu embryí do Spoločenstva. Je preto vhodné, aby sa na určité obdobie a za určitých podmienok povolil dovoz embryí hovädzieho dobytka odobratých alebo vyprodukovaných za podmienok ustanovených v prílohe III k tomuto rozhodnutiu.
(8)
V záujme jasnosti právnych predpisov Spoločenstva je vhodné zrušiť rozhodnutia 91/270/EHS a 92/471/EHS a nahradiť ich týmto rozhodnutím.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty dovezú iba embryá domáceho hovädzieho dobytka („embryá“), ktoré boli odobraté alebo vyprodukované v tretích krajinách uvedených v prílohe I k tomuto rozhodnutiu schválenými tímami pre odber embryí alebo tímami pre produkciu embryí uvedenými v prílohe k rozhodnutiu 92/452/EHS.
Článok 2
Členské štáty povolia dovoz embryí, ktoré vyhovujú dodatočným zárukám ustanoveným vo vzore veterinárneho osvedčenia uvedeného v prílohe II.
Článok 3
Bez toho, aby bol dotknutý článok 2, povolia členské štáty do 31. decembra 2006 dovoz embryí z tretích krajín uvedených v prílohe I, ktoré spĺňajú:
a)
dodatočné záruky ustanovené vo vzore veterinárneho osvedčenia uvedeného v prílohe III, a
b)
tieto podmienky:
i)
embryá musia byť odobraté alebo vyprodukované do 1. januára 2006;
ii)
embryá sa môžu použiť iba na implantáciu do samíc hovädzieho dobytka chovaných v členskom štáte určenia uvedeného vo veterinárnom osvedčení;
iii)
embryá nesmú byť predmetom obchodovania v rámci Spoločenstva.
Článok 4
Rozhodnutia 91/270/EHS a 92/471/EHS sa zrušujú.
Článok 5
Toto rozhodnutie sa uplatňuje od 5. apríla 2005.
Článok 6
Toto rozhodnutie je určené členským štátom.
V Bruseli 9. marca 2005